ming030890/wiki-yue-high-quality huggingface dataset:
香港工會聯合會

香港工會聯合會（英文：Hong Kong Federation of Trade Unions），簡稱工聯會（HKFTU），前稱港九工會聯合會，1948年創會，係香港傳統左派工會，亦都係個政治團體。
工聯會係香港各左派工會，聯合嘅組織，會員都係團體會員，各行各業都有。有254間屬會同贊助會。屬會會員數超過四十萬，係目前全港會員人數最多嘅工會。
政治上，佢同另一個政黨民建聯關係十分之密切，有時選舉嗰陣議員會互相配合。1997年之後，政見多數配合香港政府，政見有時傾向工人利益，亦有時相反，如默許廢工人集體談判權。

歷史
歷史上工聯會多次參與勞工維權、災民救濟同社會運動，而家主要工作包括幫僱員追欠薪、工傷賠償、遣散費同長期服務金，政綱包括取消強積金對沖、改革政府外判、14周產假、7日侍產假。

創辦勞工子弟學校
1946年之前，香港有6間官立小學，每學期學費30緡；而私立學校收費100緡以上。當時一名五金廠女工日薪得1.5緡，負擔唔到高昂學費。1946年9月，工聯會前身「港九勞工子弟教育促進會」（後改名為「港九勞工教育促進會」，簡稱「勞教會」）創辦勞工子弟學校（簡稱「勞校」），為基層勞工子女提供教育機會。當時工聯會未正式成立，冇獨立校舍，要借用海軍船塢華員職工會會址上堂。直至1948年工聯會正式成立後，勞工子弟學校已經有12間。
1949年5月，港英政府擔心左派人勢力增長，企圖解散勞校，工人、家長、「勞校」師生展開大規模護校運動。由於佢左派背景，劳工子弟學校喺英國殖民時期受歧視，畢業生好難入職公務員。

大火救災
1951年11月21號，東頭村發生大火，有16,000人受災。當時香港底層民眾普遍生活困難，災民缺乏食物。工聯會第二日將5,000包餅乾送到災民手上。
1953年12月25日，石硤尾發生大火，58,000名災民無家可歸。工聯會受內地中國人民救濟總會委託，喺界限街、楓樹街長沙灣球場，將70萬斤大米同23萬港元款項發放畀災民。當時一碗細蓉（雲吞麵）售價5毫。

工人醫療所及俱樂部
香港當時失業嚴重，好多基層市民三餐不繼，更缺乏醫療及藥物。五十年代，工聯會創辦第一工人醫療所、九龍同香港兩間工人留產所、第二工人醫療所、荃灣工人醫療所、九龍同香港兩間中醫診所，為基層工人提供廉價醫療服務。
50年代，香港工人普遍缺乏娛樂場所，生活苦悶。1958年8月，工聯會11屆二次會議議決籌建工人大會堂（「工人俱樂部」前身），9月成立籌建工人大會堂委員會。1958年至1964年期間，工聯會為工人俱樂部周圍籌款，引來眾多工人捐款響應。香港資深藝人周驄當時亦動員演藝界人士參與義演籌款。8月28號，工人俱樂部建成開幕，為當時工人提供一個多樣化嘅活動場所。

六七暴動
内文：六七暴動
1967年，香港發生多宗勞工維權事件，遭到港英政府鎮壓。香港左派受中國大陸文化大革命同澳門一二·三事件極端主義影響而發起暴動，工聯會旗下嘅工會係主要發起者。時任工聯會理事長楊光出任港九各界同胞反對港英迫害鬥爭委員會主任委員。暴動期間最少造成212名警務人員在內嘅802人受傷及51人死亡。香港商業電台節目主持林彬喺節目中強烈批評左派囓暴力行徑，幾日後，佢同堂細佬俾人掟汽油彈燒死，被認為係香港六七暴動場面最慘烈嘅標誌性事件。

廢除集體談判權及市政局
工聯會被批評曾經多次投下出賣工人嘅議案，包括1997年喺臨時立法會投票支持廢除香港工人嗁集體談判權，理由係原議案部分條款不利工人維權，同時允許工會將資金用喺境外社會運動。1998年，工聯會投票廢除市政局同區域市政局。

男士侍產假
2012年工聯會立法會議員黃國健同王國興都曾以「要求立法推行7天男士有薪侍產假」作為政綱，但立法會討論男士3日有薪侍產假嘅《2014年僱傭（修訂）條例草案》時，公共專業聯盟梁繼昌議員雖然曾經提出修正案，要求將假期增加至7日，但工聯會全體議員都冇投票支持呢項修訂，被質疑政綱出爾反爾。工聯會議員事後解釋，唔支持修訂係因為修訂等同推翻勞資談判結果，因為議員提出嘅修訂政府認為未取得勞顧會共識，政府強調3日侍產假嘅建議係經過勞顧會中勞資雙方反覆辯證而達成嘅共識並且平衡勞方福利同資方承受力，政府話如果議員提出嘅任何修訂獲通過，當局將無可奈何撤回條例。最後工聯會迫於無奈只能投棄權票。工聯會陳婉嫻事後話唔投贊成票被斥責出賣工人「絕唔好受」，亦介意有關指控。
2018年，工聯會同勞聯6位代表勞工階層嘅建制派議員支持政府提出嘅5日侍產假議案，但反對7日侍產假嘅建議。當議案表決時，只係撳「出席」掣。佢哋辯稱7日侍產假一旦通過，政府會收回法例，所以仍哋要「務實」。而唔支持修訂係因為修訂等同推翻勞資談判結果，破壞勞顧會共識，令資方有藉口拒絕談判，而該黨重視勞顧會談判結果，最後迫於無奈只能投棄權票，又話希望立法會今次通過草案後，政府未來可繼續向7日嘅目標邁進。而7日侍產假提議最終差5票被否決。工聯會呢次表決再一次違背當年「7日待產假」嘅競選承諾。

行業
工聯會屬會主要分布響汽車鐵路交通業、海員海港運輸業、航空業、政府機構、公共事業、文職及專業、旅遊飲食零售業、服務業、製造業、造船機械製造業、建造業等等。

會員福利
工聯會資金充裕，會員福利各方便都有，甚至有啲服務其他市民都可以用。福利部有工人醫療所、工人俱樂部、業餘進修中心、職業再訓練中心、就業輔導中心、勞工服務中心、地區服務處及聯絡處。
所有屬會會員都有工聯咭，方便用各種福利。
2004年底，工聯會又響開中國內地諮詢服務中心，係同廣州、深圳、東莞三地市總工會合辦。中心幫香港人返大陸做嘢、做生意、讀書等等。有時重會供埋緊急援助。
同樂日活動
2013年五一勞動節活動

工會代表
前會長鄭耀棠係前任行政會議成員。
主要成員：
黃國健
王國興
潘佩璆
葉偉明
陳婉嫻
鄧家彪
郭偉强
麥美娟（民青局首任局長）
何啟明（勞福局副局長）
吳秋北
周聯僑
黃國
簡銘東
葛兆源
陳有海
許德亮
香港工業總會

香港工業總會（The Federation of Hong Kong Industries），簡稱工總，係香港法定組織，根據香港工業總會條例嚮1960年成立，會員係香港工業企業家。香港工業總會現任會長係查毅超。
以前，香港工業總會未出現之前，香港工業商會組織只有香港中華廠商聯合會。
香港巴士路線冧巴

香港嘅公共巴士、專線小巴同埋居民巴士都有固定嘅路線冧巴。

公共巴士
香港巴士線冧巴可分為「香港島巴士線冧巴」、「九龍及新界區路線冧巴」、「大嶼山巴士線冧巴」、「港鐵巴士路線冧巴」、「過海隧道巴士線冧巴」，以及「機場及北大嶼山對外巴士線冧巴」。呢6套路線冧巴系統並冇關連，例如喺香港島、九龍同埋大嶼山，都分別有各自嘅1號線、2號線等等。
以前嘅冷氣巴士線係以2字頭（九龍及新界）或5字頭（香港島）表示。但隨住有更多巴士線改用冷氣巴士行（其中港島區更只有冷氣巴士），2字頭或5字頭路線已經再冇獨特意思，有啲冷氣巴士線更係冇2字。

專線小巴
專線小巴線冧巴分為「香港島專線小巴線冧巴」、「九龍專線小巴線冧巴」以及「新界專線小巴線冧巴」3種。佢哋嘅冧巴都係冇關連，香港島、九龍同埋新界亦分別有小巴1號線、2號線等。至於過海隧道小巴方面，佢哋嘅冧巴並冇特別區分，只係同普通港島區或新界區路線冧巴相近。

居民巴士
居民巴士，以前叫屋邨巴士，係居民團體向運輸署申請開辦，以彌補公共交通不足嘅另類巴士服務。以前屋邨巴士嘅冧巴只係2至3個位數字，後加R字。第一條屋邨巴士係由沙田第一城往九龍塘站嘅88R線（後改為62R）。大概2003年起，冧巴改為分開香港島、九龍及新界區。新冧巴有HR、KR或NR字頭。大嶼山以及機場範圍，除咗愉景灣及馬灣接駁巴士外，暫時未有居民巴士服務。

冧巴及代表區域
九巴（九龍及新界）
1-29 九龍市區
30-49 荃灣區、葵青區
51-69 屯門區、元朗區
70-79 北區、大埔區
80-89 沙田區
91-99 西貢區
城巴（香港島）
1-29 根據早期開辦路線嘅時序編排，冇大致規律。勉強講嘅話：
11-19 去半山嘅路線（18除外）
20-29 去東區（柴灣除外）嘅路線
30-49 置富花園、薄扶林、華富邨、數碼港
60-69 淺水灣、赤柱、馬坑
70-79 華貴邨、田灣、香港仔、石排灣、黃竹坑、深灣
80-89 柴灣、小西灣、杏花邨
90-99 鴨脷洲

英文字母字頭
A 字頭：
機場巴士線，通常唔經東涌及機場貨運區，直接去機場客運大樓（A35除外）。有啲會經港珠澳大橋香港口岸人工島
B 字頭：
邊境線，去落馬洲支線管制站、深圳灣口岸、港珠澳大橋香港口岸或香園圍口岸（B1、B2、B2P、B3、B3A、B3M、B3X、B4、B5、B6、B7、B8、B9）
購物線（已取消嘅B1；而家冇用）
E 字頭：機場及北大嶼山對外巴士路線（往機場路線通常會繞經東涌新市鎮及機場貨運區）
H 字頭：
香港島人力車觀光巴士線（H1、H2）
HK 字頭：2008年奧運會馬術比賽免費接駁巴士線（HK1、HK2、HK3）
K 字頭：港鐵東鐵綫、西鐵綫接駁巴士路線
M 字頭：接駁機場快綫車站嘅巴士線（而家冇用）
N 字頭：通宵巴士線
NA 字頭：通宵機場巴士線
P 字頭：
來往機場及北大嶼山嘅輔助路線、延伸路線（已取消嘅P1、P12、P21、P22；而家冇用）
豪華巴士（九巴P960、P968）
R 字頭：迪士尼樂園路線
S 字頭：機場穿梭巴士線
Y 字頭：
珀景灣緊急路線（Y41）
X 字頭：
青嶼幹線遊覽路線（1997年）
亞洲國際博覽館活動特別線（X11、X22、X33、X35、X41、X48）
停站數目極少嘅特快線（城巴X962、已取消嘅新巴X49）
香港工業

香港工業早響20世紀初已經出現，好似採石開礦咁，不過真正嘅發展要去到1950年代，嗰時嚟自上海，由中國大陸避難嘅企業家落到嚟香港。1950年代至1980年代，工業係香港經濟嘅主要支柱，之後隨住成本、競爭因素，好多廠搬上中國大陸，香港工業面對地產業競爭，同埋人工貴影響，已經由第二產業轉型到第三產業服務業。
香港島選區

香港島選區曾經係香港立法會其中一個地方選區，範圍包括廣義上嘅香港島地域，即南區、灣仔區、中西區同東區，亦包括鴨脷洲同大小青洲等嘅島。
香港巴士大典

香港巴士大典（英文：Encyclopedia of Bus Transport in Hong Kong，簡名EBTHK同巴典）係一個用香港巴士做主題嘅網上百科網站，用Wikia做平台，喺2006年5月27號創立，2009年7月30號重組過。去到2014年7月，香港巴士大典文章數已經超過咗11,000版，係香港最大規模嘅共筆網站。
呢篇香港巴士大典係關於網站嘅楔位文章，重未寫完嘅。麻煩你幫手充實佢。
電子遊戲圖像

電子遊戲圖像（英文：video game graphics）係指電子遊戲用嘅電腦圖像技術。
電子遊戲

電玩遊戲（粵音：din6 wun6 jau4 hei3 | 英文：electronic games），又叫電子遊戲，係指用電子架生玩嘅遊戲。原則上，電玩遊戲可以分做視像遊戲同聽覺遊戲兩種，前者指隻遊戲主要用視覺（遊戲畫面）嘅方式嚟呈現隻遊戲俾玩家睇，而後者指隻遊戲主要用聽覺（可能冇畫面，但有聲）方式做同樣嘅嘢。視像遊戲明顯比較受歡迎，所以日常用語好多時當咗電玩遊戲同視像遊戲係同義詞。
粵語入面嘅打機（粵拼：daa2 gei1）就係指玩電玩遊戲嘅舉動，之所以叫做「打機」，係因為早期嘅電子遊戲都係以格鬥遊戲為主，要打打殺殺[未記出處或冇根據]；亦可能因為有好多打機高手為咗速度或者太興奮好用力咁打架遊戲機（尤其商場啲座地機）。
打機嘅地方叫「機鋪」。

程式結構
1982 年嘅食鬼遊戲
内文：遊戲編程
一個遊戲程式結構大致如下：喺一隻遊戲嘅程式啟動嗰陣，個程式要初始化－設定好嗮隻遊戲嘅參數嘅數值、講好嗮要用乜資源等等。初始化咗之後，個程式就要進入遊戲迴圈－喺程式編寫上，迴圈係一類控制流程機制，能夠令一段程式碼只要某啲條件唔達到，就會一路係噉重複行，而相對喺冇迴圈嗰陣，段碼會逐句逐句行，行一次就算。好似係以下呢段食鬼嘅虛擬碼噉，就用咗個 while 迴圈：
move_speed = ...
 number_of_ghost = ...
 ... 用若干行 declaration 設定遊戲柞參數嘅數值
 
 while player.lives > 0 當玩家有多過 0 條命嗰陣一路做...（「玩家命變咗 0」就係 GAME OVER 條件）
    // Process Inputs；睇讀取輸入
    JoystickData j = grab raw data from joystick 由手掣嗰度探測玩家撳咗乜掣
    
    // Update Game World；睇遊戲邏輯同人工智能
    update player.position based on j 基於玩家撳嘅掣，更新玩家角色嘅位置
    foreach Ghost g in world for 每一隻鬼
       if player collides with g 如果玩家撞到嗰隻鬼
          kill either player or g 玩家就死
       else
          update AI for g based on player.position 基於隻鬼嘅人工智能，更新佢嘅位置
       end
    loop
    // 喺現實應用上，以上嘅各個動作通常會每個做一個子程式。
    
    ...
    
    // Generate outputs；睇遊戲外觀
    draw graphics 喺熒光幕上面畫相應嘅影像
    update audio ... 同埋整聲效
 loop

設計考量
睇埋：遊戲設計同電子遊戲設計
電子遊戲做到，其他遊戲媒體通常做唔到嘅嘢包括咗以下呢啲:Ch. 8：
即時，但狹窄嘅互動性：電子遊戲定義上涉及電腦，電腦有住極快嘅運算速度，能夠每秒鐘以快過人類好多嘅速度進行運算，所以能夠創造虛擬世界，並且用高速度計算「個玩家嘅輸入係噉噉噉，個遊戲而家嘅狀態係噉噉噉，下一刻個遊戲嘅狀態就應該變成噉噉噉」，對玩家嘅輸入無縫噉俾輸出。喺遊戲編程上，一隻即時性嘅遊戲可以大致想像成以下嘅碼：
setup # 做嗮所有要做嘅設定。

while (playing == true) # 只要個玩家玩緊，就一路係噉做以下嘅嘢。
     current_state = ... # 知道個遊戲現時嘅狀態。
     player_input = get(joystick_button_pressed) # 由控制器或者鍵盤嗰度知個玩家俾乜嘢輸入。

     next_state = f(current_state, player_input) 
     # 計算個遊戲嘅下一個狀態；下一個狀態視乎個玩家俾嘅輸入同隻遊戲嘅規則而定，
     # 例如喺一隻冒險遊戲入面，玩家可以用控制器俾「前後左右」等令到自己個角色郁動，
     # 但就算個玩家乜掣都唔㩒，隻遊戲入面嘅物體都可以根據隻遊戲嘅規則郁動。
     current_state = next_state # 郁手將個遊戲嘅狀態變成下一個狀態。

# 如果一隻遊戲想向玩家呈現一個虛擬世界嘅話，上述嘅運算要用人手做基本上冇可能，所以唔可以喺圖版遊戲等唔涉及電腦嘅遊戲媒體當中使用。即係話電子遊戲能夠即時噉對於玩家嘅輸入俾反應。
同時，電子遊戲嘅互動性以遊戲嚟講好多時都相對有限，因為玩家多數都只能夠跟規則玩，用控制器同鍵盤等俾輸入，如果個玩家俾咗隻遊戲嘅程式冇嘅輸入，個程式唔會識得俾反應，例如係《街頭霸王系列》噉，最初頭嗰啲街霸遊戲得六個掣㩒同八個移動方向。相比之下，運動呢種遊戲要求個玩家用全身多個唔同部位俾輸入，「可能嘅輸入」多變好多:Ch. 8。
操控資訊：電腦唔只曉儲起資訊，仲能夠主動噉操控資訊，呢點係卡牌、圖板、或者棋做唔到嘅，因為噉，電子遊戲能夠（一）行起上嚟唔需要玩家完全知道規則，想像一隻好似大富翁噉嘅圖板遊戲，呢類遊戲會要求至少一個玩家識隻遊戲嘅規則，但如果嗰個玩家查實都係識半桶水嘅，個遊戲進行起上嚟就會有問題，但電子遊戲因為「計算隻遊戲下一個狀態」呢樣工作由部電腦做，所以唔需要玩家完美識得隻遊戲嘅規則都可以行得到；（二）用一啲特別方法收埋啲資訊唔俾玩家知，例如係一隻戰略遊戲，部電腦可以唔完全隨機噉將資源分散噉擺喺地圖各處，而且唔俾玩家知道啲資源喺邊，但圖板遊戲要噉樣做就有啲難。
將複雜系統自動化：電腦能夠自動化噉做運算，能夠玩一啲喺冇電腦嘅情況下複雜得滯嘅遊戲。喺多數嘅非電子遊戲當中，玩家要人手噉根據遊戲嘅規則移動卡牌或者棋，令到個遊戲變成下一個狀態，當要操控嘅卡牌同棋嘅數量高到咁上下，呢個工序用人手做就會煩悶得好交關－隻遊戲就唔會有人想玩；相比之下，電子遊戲能夠將上述嘅工序完全噉自動化，所以能夠應付涉及極大量單位嘅遊戲。雖然係噉，都有遊戲設計學者指出，電子遊戲嘅自動化令到玩家唔需要學習個遊戲嘅系統（唔使人手噉移動卡牌或者棋），變相搞到玩家少咗機會學習規則當中嘅蹺妙。
用互聯網溝通：其他類型嘅遊戲多數都實要有班玩家聚首一堂先可以玩，而電子遊戲就能夠用互聯網連繫喺世界各地嘅玩家，呢點對於玩家搵人一齊玩嚟講好方便。但同時，因為網上遊戲嘅玩家好多時都係互不相識嘅陌生人，所以成日會出現玩家之間相處唔融洽嘅情況。
電子遊戲分級系統

（英文：video game rating system）係指評定一隻電子遊戲適合乜嘢年齡層嘅一個分級系統，例如有暴力或者性愛相關內容嘅遊戲一般都會俾人評定為「唔適合 18 歲或者以下嘅觀眾」，而有啲內容激烈得滯嘅遊戲甚至會俾有關政府部門禁止喺市面上賣。唔同國家同地區喺分級系統嘅嚴格程度上可以有異。
電子遊戲吉祥物

電子遊戲吉祥物係指發行電子遊戲嘅公司攞嚟做自己代表嘅角色。
一隻典型嘅吉祥物平台遊戲會以一個卡通化、有明顯個性嘅角色做玩家角色－呢個角色會做隻遊戲（以至出隻遊戲嗰間公司）嘅「吉祥物」；呢位主角會具有特殊異能，而且成隻遊戲會設計到靠佢嘅異能提供獨特嘅體驗。
好似係世嘉嘅超音鼠噉，超音鼠最大特徵就係速度快，能夠以快過瑪利奧同大金剛好多嘅速度奔馳－主角有與眾不同嘅特徵；而有超音鼠相關遊戲嘅開發者喺 2017 年受訪嗰陣透露，佢哋設計超音鼠相關遊戲嘅關卡嗰時，成日會花好多心機設計（例如）啲斜坡，想畀玩家多機會靠住喺斜坡度向下衝嚟加速－隻遊戲嘅關卡設計配合主角嘅特徵。
電子遊戲季票

電子遊戲季票（season pass）係電子遊戲搵錢方法一種，指出一啲買咗就可以喺一段時間內享受額外內容嘅飛（可以係電子形式）。例如喺好多嘅多人網上遊戲當中，製作組會定時定候出季票，買家買咗季票可以喺嗰一季（season）之內得到更多嘅飾物或者虛擬錢等。
電子遊戲抄襲品

電子遊戲抄襲品（英文：video game clone）係指一隻喺設計上明顯抄襲咗第隻遊戲嘅遊戲；一般認為，抄襲品唔會係高質素嘅遊戲。
饑饉三十

饑饉三十係世界宣明會嘅一個慈善活動，參加者要絕食30個鐘。世界上唔同地方都有搞呢個活動，不過未必係30個鐘。
饒平

饒平喺中國廣東，家下係潮州市嘅縣，叫饒平縣。

山
饒平北有九峻。西有鳳凰山。東南有紅螺山。

水
饒平南濱海。海中有井洲、信洲、浮潯、牛心石諸澳。
饒平東南有黃岡溪，出東北界山，西屈而南至望海嶺，桃源水自西北來注之，南與飛龍徑水合，屈東南為大石溪，至黃岡鎮分流入海。
另外西南有韓江，自海陽入，合後溪水，東入澄海。
東面重有𨻧隍河自大埔入，西南合豐溪水，又南合九河水，入海陽為韓江。又南湯溪，一名湯阬水，下流到揭陽為北溪。

史
大清饒平東南有黃岡鎮城，佢東南係大城所城，又南為柘林，有柘林巡司。海山、東界二鹽場。
饒愛珍

饒愛珍，全名阿賈拉•羅德里格斯（Ajara Rodrigues，1991年03月15號—），係巴西模特兒，塞阿拉州福塔雷薩人，2013年攞過塞阿拉小姐冠軍以及入圍過馬瓜里小姐前15。
饅頭

饅頭係種中式蒸包，用麵粉溝水發酵再蒸成，有圓形有長方形，有甜有鹹，但係入邊無餡無肉。係中國北方人嘅主餐。
饅頭亦可以炸香佢，點煉奶食。
饅頭墩

饅頭墩（Man Tau Tun）係香港嘅山，海拔高414米，喺沙田區。
饑荒

饑荒（英文：famine）係指嘢食供應嚴重不足嘅情況，可以由打仗等嘅因素引起。
饒善強

饒善強（1983年10月23號—），係馬來西亞作曲家同音樂製作人。
饃饃

饃饃又叫饃饃皮（俗寫麼麼皮），係種中式薄餅皮，圓形一大塊，通常放落蒸籠蒸熟，最常見用途係包住北京填鴨同配料一齊食。
香港足球代表隊

香港足球代表隊，係香港最高層級嘅足球代表隊，由香港足球總會負責。代表香港參加國際賽，包括FIFA世界盃、亞足協亞洲盃。
香港足球總會喺1914年成立，1954年加入國際足協同亞洲足協，係亞洲足協嘅創會成員之一，亦都協助亞洲足協喺1956年舉辦第一屆亞足協亞洲盃。
香港至今仍未參加過世界盃決賽週，由1974年世界盃外圍賽第一次參加，直至2022年世界盃，連續十三次參加世界盃外圍賽，都入唔到決賽週。
香港足球代表隊歷嚟曾經參與過三次亞足協亞洲盃決賽週，其中1956年首屆賽事係以東道主身份出席，重攞到季軍，到目前重係最好成績；1964年第三屆亞洲盃香港取得殿軍成績；2022年，香港足球代表隊喺2023年亞足協亞洲盃外圍賽第三圈攞到兩勝一負嘅成績，相隔54年後，再次晉級亞足協亞洲盃決賽週。香港喺2009年東亞運動會足球決賽，打低日本贏到第一次國際性足球賽事冠軍。
而家香港隊嘅波衫贊助商係Nike。

波衫
維基同享有多媒體嘅嘢： 香港隊波衫
香港傳統波衫上身係紅色，下身紅色或者白色短褲，紅色或者白色襪。傳統作客波衫係全身雪白，配少少黑色或紅色裝飾。

贊助合約
2011年7月1號，Nike同香港足球總會合作，贊助香港足球代表隊所有組別球隊波衫。

而家陣容
以下20個球員係2015年亞洲盃外圍賽香港主場對越南嘅陣容。
號碼
位置
球員
生日（歲）
上陣
入球
球會
香港賽馬會

香港賽馬會（喺香港主權移交之前叫做英皇御准香港賽馬會，簡稱馬會）係香港唯一合法嘅博彩機構。
馬會喺香港擁有兩個馬場，佢哋就係位於新界沙田嘅沙田馬場同埋位於香港島跑馬地嘅快活谷馬場。

歷史
1841年，英國人一去到香港就將賽馬呢種運動帶埋嚟，重將而家位於跑馬地嘅地方清理開闢成為馬場（1845年落成），而香港賽馬會喺1884年11月4號正式成立至今，一直都用緊呢個馬場；直到1978年10月號，第二個馬場 － 沙田馬場亦正式啟用。
1973年，香港政府為咗打擊日漸猖蹶嘅非法外圍賭博，於是批准馬會開辦場外投注嘅服務。

跑馬
香港賽馬會嘅賽馬多數係逢禮拜三及禮拜六或者日跑馬，而每年馬季收鑼（馬匹休息期，又叫「抖暑」）大約係六月尾至九月初呢段時間。自2009-2010年馬季開始，馬季賽期拉長，兼且越嚟越有馬季全年無休嘅趨勢。
馬會除咗提供本地賽馬畀廣大市民一試運氣之外，重會間歇性提供一啲外地嘅賽事嚟投注，例如日本安田紀念賽同日本盃，杜拜世界盃；如果有舉行香港大賽盃賽或者喺香港搞嘅國際賽事，再加上每年一度嘅香港馬王選舉，馬會更加會將佢哋隆重其事，可以話係香港馬圈中嘅盛事。

足智彩
内文：足智彩
足智彩（HKJC Football）即係香港賽馬會屬下《香港馬會足球博彩有限公司》（HKJC Football Betting Limited）所提供嘅足球投注（俗稱賭波）。

受注賽事
所有受注嘅賽事都係《國際足協》認可嘅賽事，而暫時嚟講主要係以歐美地區嘅足球賽為目標，好似英格蘭（England）國內聯賽（超聯、冠軍組及甲組）及盃賽、西班牙（Spain）國內頂級聯賽及盃賽、德國（Germany）國內聯賽（甲組及乙組）及盃賽、意大利（Italy）國內頂級聯賽及盃賽（以上四個國家嘅聯賽被統稱為「四大聯賽」），重有法聯（France）、瑞典超（Sweden）、挪超（Norway）、蘇超（Scotland）、巴甲（Brazil）……等嘅國內聯賽盃賽，亦有兩個亞洲國家嘅足球聯賽及盃賽可以玩，佢哋分別係日本聯賽同盃賽，同埋南韓嘅國內聯賽。隨住英國足壇巨星碧咸（David Beckham）加盟美國職業足球大聯盟嘅隊伍洛杉磯銀河之後，足智彩亦開埋相關嘅賽事畀市民玩。
遇到每次嘅國際大型足球盛事更加係唔會例外，好似FIFA世界盃足球賽、歐／美洲國家盃、歐／美洲球會盃（例如最為人注意嘅歐國盃同埋歐冠盃）……等。有時喺呢啲世界性嘅足球大賽之前，各個國家隊之間都會進行一系列嘅熱身賽或者友誼賽，呢啲賽事亦有機會喺足智彩度投注。

六合彩
内文：六合彩
六合彩（Mark Six）係馬會屬下《香港馬會獎券有限公司》（HKJC Lotteries Limited）所代理主辦嘅字花形式彩票（又稱為「樂透式」彩票）；現時嘅投注形式主要係要喺 49 個號碼入面選中最少三個號碼（得七獎）至到最多七個號碼（詳見下面《七個字》）先至有得攞彩金，彩金嘅金額由 $20 港幣至過億元港幣不等。

攪珠及過程
呢六個號碼嘅選取方式係會用分別編上四十九個號碼嘅顏色波仔，然後放入一部攪珠機入面隨機跌出嚟嘅；每次除咗會攪出六個主要號碼之外，重會額外攪多一個號碼波作為頭獎以外嘅其他獎用途，稱之為「特別號碼」（Extra Number）。每次六合彩攪珠重會有馬會嘅高層人士聯同一位太平紳士做監場，電視台亦會全程直播，務求成個攪珠過程會喺公正同公開嘅情況之下進行。

獎金及金多寶
六合彩係一個同中同分嘅彩池，選中攪出嚟嘅六個主要號碼就可以得頭獎，選中其中五個主要號碼加埋個特別號碼可得二獎，如此類推，一直至最少要選中三個號碼嘅七獎。基本嘅頭獎彩金已經有五百萬港元，如果嗰期六合彩冇人中頭獎，咁呢份彩金就會撥落下一期成為累積多寶獎金（Jackpot），直至有人中為止；有時遇到一啲特別節日，馬會重會撥出一筆巨額款項作為獎金，稱為「金多寶」（Snowball）。因為而家嘅派彩金額已經冇上限，有時遇着幾期冇人中頭獎，再加上金多寶獎金的話，頭獎基金隨時多過港幣五千萬。

七個字
有人會買所謂「七個字」嘅複式組合，即係買主要六個號碼之外重買埋個特別號碼，共七注飛；如果佢所選嘅主要六個號碼都中晒，而又中埋個特別號碼（即七個攪出號碼都中晒），咁佢除咗可以領得一份頭獎之外，重會額外有六份二獎，其情況如下：
頭獎一份（同中同分，如果多過一注中就會瓜分彩池）
二獎一份
二獎一份
二獎一份
二獎一份
二獎一份
二獎一份
當然會有人買更多個號碼嘅組合，或者「配膽」咁落注，希望攞到最多獎金，但係組合更多，投注金額就必定會更高。

公益
六合彩嘅收益除咗會用嚟派發彩金之外，重會用嚟回饋社會作公益慈善嘅用途；所以馬會有以下呢句口號：「六合彩券　惠澤社群」。

假冒
中國大陸被發現有好多假借香港馬會六合彩嘅名義嚟開設六合彩賭盤，佢哋有啲重會特別開設網站畀內地嘅市民經網上落注，而且表示香港賽馬會有貼士可以提供，著投注者直接聯絡馬會查詢；好多人因為唔知情而熱情參與其中，亦信以為真有咩貼士而致電馬會查問，有啲甚至因為買呢啲非正式嘅六合彩而搞到傾家蕩產（真有實例，重唔係一單咁少）。其實香港馬會從來冇喺香港以外嘅地方（包括中國大陸）經營六合彩事業，亦都冇提供任何買顏色波，單雙，大細……等嘅彩池；又因為六合彩係每次隨機攪出嚟嘅，有人監場又有電視直播嘅情況底下，常理嚟講跟本冇可能預測會開咩號碼或者咩嘢顏色，馬會喺攪之前冇可能畀貼士。

公益慈善
内文：香港賽馬會慈善信託基金
馬會早於1915年，就已經有進行慈善工作，並且喺1993年成立香港賽馬會慈善信託基金。

爭議
馬會曾經爆出一啲內部爭議（例如：遴選會員懷疑收取利益事件、萬成造馬事件、試過喺賽道淋水製造唔公平場地而並無合理交代、高壓對待員工、打壓罷工權利、忽視員工權益），引起一啲批評。
香港賽馬會國際小輪車場

香港賽馬會國際小輪車場係香港一個小輪車（BMX）場，喺葵涌醉酒灣葵喜街91號，葵涌公園側跟。場地係為咗2009年東亞運動會而由香港賽馬會贊助起嘅，而家由香港單車聯會管理。
呢篇係同香港文化、康樂或運動有關嘅楔位文章。你可以透過編輯或修訂增加佢嘅內容。
香港賽馬會慈善信託基金

馬會早於1915年或以前，已開始捐助社會公益。至五十年代，香港面對戰後重建、大量移民湧入等棘手問題，促使馬會將慈善業務納入業務範圍。1955年，馬會正式決定將每年盈餘撥捐慈善及公益項目。1959年，馬會設立另一家公司，口女香港賽馬會（慈善）有限公司，專責管理捐款事務。後期，香港賽馬會喺1993年成立香港賽馬會慈善信託基金，處理香港賽馬會嘅捐款事宜，捐款來源主要係馬會嘅每年盈餘。
根據香港賽馬會官方網頁，香港賽馬會慈善信託基金係全球十大慈善捐助機構之一。
佢哋涵蓋五大策略範疇，包括：豐盛耆年及長者服務、青年發展及扶貧、健康社區、人才及業界發展，以及體育及文化。而家，有唔少得到馬會慈善信託基金支持嘅非政府組織，都有以香港賽馬會或慈善信託基金嘅名義冠名。
香港超級聯賽

香港超級聯賽（簡稱港超聯；英文：Hong Kong Premier League，縮寫：HKPL）係香港足球總會所舉辦嘅職業足球聯賽，第一次賽季喺2014年至2015年年度展開，代替香港甲組足球聯賽成為香港職業頂級足球聯賽。

歷史
2014年8月21號，香港足球總會主席梁孔德先生聯同行政總裁薛基輔先生為香港超級足球聯賽開記者會，宣傳香港超級足球聯賽正式成立。第一屆賽事開幕戰係2014年9月12號傑志對和富大埔，傑志奪得首屆冠軍，繼末代甲組聯賽之後，成功衛冕頂級聯賽冠軍。
第二屆賽事由東方奪得冠軍，係東方事隔21年之後重奪香港頂級聯賽冠軍，而季中上任嘅陳婉婷成為全球第一位帶領男子職業足球隊贏得頂級聯賽冠軍嘅女教練
。
第三屆賽事由傑志奪得冠軍，之後南華主動提出降班，決定下屆退出香港超級聯賽並申請降落香港甲組聯賽。

參賽球會
參與香港超級聯賽嘅球會，需要符合香港足球總會制定嘅「香港球會牌照」嘅評審程序，獲得牌照先可以參賽。第一屆超級聯賽有9間球會成功通過評審，獲得牌照參與賽事。
2023－24球季有以下11隊球隊參賽：
其他已離開超級聯賽球隊包括：
香港01

《香港01》（英文：HK01）係香港新聞媒體，2016年1月成立，主要搞網上新聞，2016年3月11號創辦同名周報《香港01》，逢禮拜五出版。創辦人係做過《明報》老闆嘅于品海，編採成員多數由《明報》、《明報周刊》、《南華早報》、《壹周刊》等等媒體過檔。佢嘅宣傳口號係「社會撕裂 大家都輸 是時候改變了」（粵文意思：係時候改變喇）。
由於高層立場係親中建制派，但係前線員工嘅立場就普遍為泛民主派，因此被視為中間派傳媒。
除咗媒體業務之外，《香港01》搞埋個外賣自取平台，叫「e肚仔」。
2023年10月13號，香港01母公司南海控股（HKSE: 0680）被香港交易所除牌。唔夠一個禮拜，創辦人于品海又被一間公司入稟高等法院申請破產。

閱讀數據
根據獨立第三方機構Comscore數據，2020年11月《香港01》按月不重覆總觀眾人數有成500萬，係香港新聞／資訊-綜合新聞類別第一。喺2018年7月至2020年12月期間30個月，成為iOS App Store及Google Play Market香港新聞類免費App總下載量排名第一，當中有成20個月喺iOS App Store及Google Play Market香港新聞類免費App下載排行榜排名第一。
如果按每日計數，睇返Google Analytics數據，《香港01》平均每日不重複到訪人數直迫200萬人次，平均每日點擊次數迫近5000萬次。其中一個讀者睇《香港01》website嘅渠道係透過Google搜尋，搵到讀者有興趣嘅內容。由2019年底起，《香港01》Google關鍵字數目係全港媒體第一。

政治立場同爭議
《香港01》涉及過唔少同政治立場同編採自主有關嘅紛爭。《立場新聞》喺2021年訪問咗幾個喺「親中派媒體」（包括《香港01》在內）嘅記者，就暴露咗一啲情況。有受訪記者甚至形容因為投資人于品海代任總編輯，編採自主蕩然無存。

刪改六四事件解密檔案報道
《香港01》喺2017年12月曾經發表一篇關於六四事件嘅文章，引述英國駐華大使館嘅解密資料，但原文發出後被撤換，略過咗好多原文嘅細節，亦刪減咗好多對解放軍士兵入城時嘅具體情況描述。
被修改嘅內容包括：
描述中國解放軍27軍喺天安門清場嘅時候，刪咗士兵向學生、平民同冇武器嘅士兵發動「無差別攻擊」嘅字眼。
無武器嘅士兵同學生被到達現場嘅軍車「射殺」，修改後變成佢哋「中槍」。
引述英方報告指裝甲車多次輾過屍體將佢哋壓成「餡餅」，附有英文原文，但呢啲文字同英文原文後來被刪去。

鄭若驊僭建醜聞期間
有《香港01》記者喺2021年接受咗《立場新聞》訪問嘅時候話，2018 年啱啱上任律政司司長嘅鄭若驊爆出僭建醜聞，兩三個之後，有高層曾經婉轉阻止下屬跟進呢單新聞。

2019年區選違反選舉條例同阻止記者訪問素人
第6屆香港區議會選舉前夕，《香港 01》一連發表兩篇文章，一共點名唔支持 203 個候選人，多數係泛民主派人士，被質疑違反《選舉（舞弊及非法行為）條例》。另外，高層亦忽然唔畀前線記者再訪問一啲被視為空降嘅素人。
事件引嚟泛民主派嘅批評，其中，時任立法會議員區諾軒（陳欣兒嘅師父）就批評做法唔負責任，而且侮辱咗傳媒呢兩個字，直斥《香港01》咁做係垃圾。另外，《香港01》至少133名編採人員，來自突發、港聞、偵查、法庭同社區等近10部組，之後亦發表實名聯署聲明，質疑呢啲評論有欠公允、有失專業，更可能影響選舉嘅公平公正，又冇畀當事人機會解釋，對呢啲評論表示遺憾同強烈唔同意。
另外，大律師龔靜儀接受訪問時亦認為，廉政公署同選管會應跟進事件。
香港1997年度授勳同嘉獎名單

香港1997年度授勳同嘉獎名單喺1997年6月26號由候任行政長官辦公室公布，首批大紫荊勳章得主，共12人獲得勳銜。香港特別行政區政府1997年7月2號喺前港督府舉行大紫荊勳章頒授儀式。第一任香港特別行政區行政長官董建華主持儀式，中華人民共和國國務院副總理兼外交部長錢其琛出席儀式。董建華向12位香港知名商界同政界人士頒授大紫荊勳章，係香港特區政府首次舉行授勳儀式。
香港2000年度授勳同嘉獎名單

香港2000年度授勳同嘉獎名單，2000年7月1號喺憲報刊登，共有306人授勳同嘉獎，2000年9月22號新增入境事務大樓縱火案嘅6人獲頒英勇勳章，另外5人獲頒行政長官公共服務獎狀，係香港主權移交以嚟第3份授勳名單。授勳典禮10月14號喺禮賓府舉行。
香淳皇后

香淳皇后（日文：香淳皇后／こうじゅん こうごう Kōjun Kōgō；1903年3月6號—2000年6月16號）係昭和天皇老婆、上皇明仁阿媽，原名良子（日文：良子／ながこ Nagako），老豆係久邇宮邦彥王。響未同昭和天皇結婚之前，尊稱久邇宮良子女王。

早年
7歲嗰時嘅良子女王
響1903年，良子出世，係邦彥王第一個女。響1907年9月2號，良子入讀學習院女學部幼稚園，同佢同一學堂嘅有當時嘅迪宮裕仁親王（即後嚟嘅昭和天皇）同埋淳宮雍仁親王（即後嚟嘅秩父宮雍仁親王）。
響1909年，良子入讀學習院女學部小學科，響1915年升讀學習院女學部中學科。
響1918年，佢獲選為裕仁親王嘅未來老婆，之所以會揀佢係因為貞明皇后（裕仁個阿媽）覺得良子嘅性格幾啱做皇后，加上良子又係久邇宮邦彥王個女，離當代天皇血緣好近，裕仁娶良子就係親上加親（當時日本皇室近親結婚係一啲都唔出奇，因為佢哋認為要保持純皇室血統）。之後香淳皇后隨即退學，同年4月響久邇宮邸開始接受教育，教佢點做一個太子妃。佢兩個細妹信子、智子都一齊跟住學。
響1920年，裕仁畀正式立為皇太子，同年六月約定將會舉行婚禮，但係期間發生「宮中某重大事件」，元老山縣有朋話良子嘅媽媽俔子個家族有遺傳色盲（另外大佬朝融王同埋細佬邦英王都有遺傳色盲），懷疑良子都有色盲，所以要求取消婚約，之後宮內省表示唔會變更太子妃人選。1922年，良子獲勳為一等寶冠章。

皇太子妃時代
啱啱結完婚嘅裕仁同良子
佢哋嘅婚禮本來定響1923年9月1號搞，但因為關東大地震而延至1924年1月26號先至搞。結婚之後，佢哋搬去赤坂東宮御所到住。
響第二年12月，佢哋第一個女成子（即後嚟嘅東久邇成子）出世。

皇后時代
1926年，大正天皇嘉仁死咗，老公裕仁繼位，改元昭和，而裕仁阿媽貞明皇后宣佈將會攝政，於是良子由皇太子妃升上皇后。
1927年，二女祐子出世，但響第二年因為敗血症而死亡，香淳皇后好傷心。同年，裕仁嘅登基大典正式開始搞。
響1929年，佢同昭和天皇搬去宮城到住，同年三女和子（即後嚟嘅鷹司和子）出世，兩年後第四個女厚子（即後嚟嘅池田厚子）出世。嗰時，因為香淳皇后生咗四個細路都係女仔，而要做天皇嘅繼承人必需係男仔，所以有好多貴族開始要求昭和天皇實行「一夫多妻制」，而另外有好多軍人要求昭和天皇立佢個二細佬秩父宮雍仁親王為儲君。昭和天皇為呢件事煩咗好耐，最後佢決定拒絕所有方案。
香淳皇后抱住得幾個月大嘅明仁親王
響1933年，萬眾期待嘅事終於出現---昭和天皇同香淳皇后第一個仔明仁親王出世。北原白秋同埋中山晉平仲作咗一首歌，叫「皇太子さまお生まれなつた」，響宮城前有好多人唱呢首歌。因為明仁出世，之前好多方案都不了了之，而最受影響係秩父宮雍仁親王，雍仁因為呢件事而地位開始下滑。
另一方面，三個女（成子、和子同埋厚子）同時升讀學習院小學校之後，隨即入住「吳竹寮」，預備呢三個女第日會嫁畀人。
響1935年，第二個仔正仁親王出世，同時大仔明仁搬離宮城，同父母分開住（以前日本皇室規定，當天皇個仔滿兩歲時，就會同父母分開住）。明仁臨走之前，香淳皇后仲整咗豆腐餐畀明仁食。
響1939年，細女貴子（即後嚟嘅島津貴子）出世。
響1943年，大女成子嫁畀東久邇宮稔彥王個大仔盛厚王。
二戰期間，香淳皇后經常同老公昭和天皇分憂。同時，因為打仗，好多日本市民冇飯食（大女成子就係因為咁而早死），於是皇室將啲食物，一碗一碗咁分畀市民，響二戰後期，香淳皇后仲響吹上御苑入面種菜同埋養雞，畀啲市民食。
響1945年，大女成子生咗第一個外孫信彥王（即後嚟嘅東久邇信彥）。
1956年嘅香淳皇后
二戰之後，皇室冇嗮權力，於是香淳皇后開始親近民眾，而仔女嘅配偶對象開始唔再限於貴族或者皇室成員，大仔明仁就係其中最出眾個嗰。響1957年，明仁響輕井澤嘅網球場上面識咗生意人正田英三郎個大女正田美智子，之後明仁開始追美智子，爾件事響當時嘅日本係好少見。香淳皇后知道之後好嬲，因為佢原先內定咗明仁嘅未來老婆係松平信子（松平信子係雍仁親王妃勢津子嘅親戚），但明仁一再強求，1958年仲同美智子求婚，香淳皇后冇計，唯有同意。明仁同美智子喺1959年正式結婚。
響1960年，大女東久邇成子（嗰時成子已經唔再係皇室成員）發病，第二年診斷為結腸粘連同埋腹壁腫瘤，4月畀人送去醫院。香淳皇后知道之後，日日都去探成子。但係成子最後都係醫唔返，響1961年7月去世，終年35歲。成子嘅死對香淳皇后帶嚟好大打撃，香淳皇后仲試過響度喊。同時之間，第一皇孫德仁出世。
福特同第一夫人迎接到訪嘅昭和天皇夫婦，當中最左手面嘅就係香淳皇后
響1971年，昭和天皇國事訪問其他國家，香淳皇后陪同一齊去，呢次係香淳皇后第一次出外國，但係香淳皇后多數都留響布魯塞爾到玩。
響1973年，長外孫東久邇信彥（嗰時信彥已經唔再係皇室成員）生咗大仔征彥，為第一曾外孫。
響1976年，香淳皇后身體開始出現問題，第二年佢響屋企入面跌親，送到醫院之後證實腰椎骨折。醫生話香淳皇后想完全好返係冇可能，所以香淳皇后開始接受治療。但係同時之間，香淳皇后認知力開始下降，就連行路都唔再好似以前咁，後嚟仲要攞枴杖先至得。
由於身體越嚟越差，所以香淳皇后漸漸少咗出席公開活動。佢最後一次出席公開活動係響1986年嘅天長節（即慶祝天皇生日），之後就連「天皇陛下在位六十年記念大典」都冇出席。同年9月尾，佢畀人影到坐輪椅去散步。

皇太后時代
響1989年1月7號，老公昭和天皇駕崩，臨死前香淳皇后同埋另外四個仔女（分別係三女和子、四女厚子、大仔明仁、二仔正仁同埋細女貴子）都一直響裕仁身邊。同年2月，昭和天皇嘅大喪之禮（即天皇嘅喪禮）正式舉行，而正仁親王妃華子代表香淳皇后出席大喪之禮。同一日，大仔明仁登基，第二日即刻定年號為平成，而香淳皇后升上做皇太后，而美智子升上做皇后。同年5月，三女和子過身。
之後，香淳皇后證實患上認知障礙症，就連散步嘅次數都減少咗。響1996年，香淳皇后93歲，超越後冷泉天皇嘅皇后藤原寬子，成為日本史上最長命嘅皇后。
武蔵野東陵
響2000年，佢證實呼吸系統有問題，因而入院治療。同年6月16號，香淳皇后因為呼吸衰竭而響大宮御所度過身，終年97歲。
響同年7月10號，大仔明仁天皇追封佢做「香淳皇后」，呢個名靈感嚟自《懷風藻》（日文：懐風藻／かいふうそう kaifusou，響公元751年寫，係日本現存最古老嘅漢詩集）。因為佢嘅畫號叫「桃苑」（出自《懷風藻》），所以「香」就嚟自「花舒桃苑香，草秀蘭筵新」呢句（出自安倍廣庭嘅「春日侍宴」），而「淳」就嚟自「四海既無為，九域正清淳」呢句（出自山前王嘅「侍宴」）。
響7月25號，香淳皇后嘅斂葬之儀（即皇族嘅喪禮）正式舉行，喪主係大仔明仁天皇。而佢就葬響東京都八王子市長房町嘅武蔵野東陵。佢係日本目前最後一位皇族出身嘅皇后。
香清

香清（粵拼：hoeng1 cing1；越南文：Hương Thanh；1960年—），係位越南西貢出世嘅歌手，而家生活喺法國，譽爲「越南民歌古樂喺歐洲嘅使者」（使者樂古吧民歌越南在歐洲）。佢自細喺有古樂傳統嘅家庭中大，所以佢唱古傳音樂同改良劇。佢嘅名畀好多歐洲聽眾知道，佢唱嘅越南民歌會搭古樂配器，重會搭埋爵士樂添。
直到今日，佢係第一位、亦係唯一嘅越南歌手攞到世界音樂最高獎項，喺2007年，法國電臺「法國音樂」（France Musique）頒世界音樂獎（Musique du monde）畀佢。而家佢仲行喺自己條路，將越南音樂帶去亞洲、歐洲、非洲國家嘅聽衆。

生平
香清出生喺西貢，係個傳統藝人家庭。佢嘅老豆叫友福，係有名嘅改良劇藝人。10歲時，香清開始學改良劇同民歌。佢屋企嘅空間從來唔缺各路藝人、演員，佢哋聚喺佢屋企，呢啲藝人就成咗佢細個時自發嘅教員。自13歲開始，喺學校讀書之外，佢又從樂家維慶、保秋學新音樂，從樂家小中（Út Trong）學古樂（小中亦係啲出名藝人嘅老師，如青蛾），從藝人春發學話劇。佢第一次上臺出演時係16歲。
自從1977年跟住老豆屋企定居喺法國，佢就參加好多歐洲國家嘅越南僑民當中嘅改良劇表演，如德國、法國、瑞士、比利時，同好多當地出名藝人合作，包括佢老豆。每次佢返越南，佢都會同國內嘅出名歌手一齊演唱。1995年佢遇到咗藝人元黎（Nguyên Lê），元黎介紹佢入爵士樂嘅世界，呢類音樂係佢未曾學過嘅。計劃《越南故事》（Tales from Viet Nam）開始咗佢嘅音樂旅程，佢喺音樂會中演出好多歌，諸如喺法國、奧地利、瑞士、意大利、葡萄牙、英國。1996年，呢個計劃嘅唱碟出版發行。呢張碟收穫咗全世界各評論家嘅讚賞：獲得金音叉獎（Diapason d'Or）、雜誌《音樂世界》（Monde de la Musique）嘅好評、1996年雜誌《爵士嘢》（Jazzthing，德國）嘅好評、TRS電臺1996年年度CD（瑞士）、雜誌《爵士時間》（Jazztimes，美國）評話係「近乎傑作」。
1996年，喺巴黎藍色郊區音樂節（Banlieues Bleues），香清參加入活動「De la Lune et du Vent」（月與風），當中有越南當代同傳統舞蹈來配合《越南故事》嘅歌。唔止唱歌，佢仲舞劍，扮徵側徵二反抗外侵。就喺嗰年，香清受邀同五大洲嘅藝人一齊參加UNESCO人權宣言嘅50週年紀念演出。1998年，佢有份參加唱歌喺元黎嘅碟《馬格里布同班朋友》（Maghreb & friends），呢個係阿爾及利亞音樂人卡廉·士押（Karim Ziad）嘅作品。
1999年，德國唱碟廠牌ACT Music邀佢合作，完成佢第一張專輯《月與風》（Moon and Wind），由元黎錄音、製作。佢得到評論家伊恩·安德臣（Ian Anderson；英國）喺雜誌fRoots畀佢嘅特別讚賞（「This woman has a voice that melts glaciers and make deserts bloom with roses」，譯：呢個女人嘅歌聲能夠融化冰川，令沙漠開滿玫瑰）。之後接住幾年合作啲專輯，有《蜻蜓》（Dragonfly）、《山竹》（Mangustao）、《脆弱美人》（Fragile Beauty），收穫咗好多成功、大獎、好評。參加完成呢啲專輯嘅，除咗藝人元黎外，仲有好多國際知名嘅藝人，如保羅·弗利素（Paolo Fresu，意大利）、利紐德·加斯亞·方斯（Renaud Garcia Fons，西班牙）、卡廉·士押（Karim Ziad，阿爾及利亞）、希沙·波拿（Richard Bona，喀麥隆）、米雪·亞利波（Michel Alibo，馬提尼克）、乍非·瑤斯夫（ظافر يوسف，突尼斯）、方素華·韋利（François Verly，法國）等。
2007年，佢攞得法國電臺法國音樂嘅最高獎項世界音樂獎（Prix Musiques du Monde）。得獎之後，佢返越南製作改良劇專輯《改良劇音樂》（Musique du Théâtre Cai Luong／Cai Luong Music），由唱碟廠牌柯裘夏出版，同南越南一啲出名古樂藝人合作。對佢來講，呢個係場返到屋企改良劇嘅行程，而佢離開咗呢個藝術源泉幾耐。
2008年，佢想將佢唱嘅越南民歌同鄰近國家嘅音樂結合。佢請咗啲人來參加製作專輯，有彈日本箏嘅日本女藝人宮崎美枝子、拉二胡嘅中國男藝人果敢，於是香清成立樂團亞洲色彩（Asian Colors）。佢哋三個藝人組成嘅樂團收穫咗好多成功，喺法國同其他歐洲國參加咗好多音樂會：尼美根嘅Music Meeting Festival（荷蘭）、Festival des Nuits Atypiques、Festival des Chants Polyphoniques（法國）、Murcia（西班牙）、布拉迪斯拉發嘅Pohoda Festival（斯洛伐克）、Colours of Ostrava（捷克）等。
2009年，佢整咗張越南純粹民歌專輯《夢之樹》（L'Arbre aux Rêves／Tree of dreams），共國內嘅音樂人製作。呢隻碟發行喺2011年，由Buda Musique同法國寰球音樂發行，得到刊物《音樂雜誌》（ミュージック・マガジン，日本）評價做年度十大專輯之一。
2013年，佢成立咗樂團琴棋詩畫（Camkytiwa），成員識咗幾年，有4位女藝人：李貞珠（E'Jeoung Ju，韓國）、日原史繪（日本）、李豔（中國）同香清（越南），碟《琴棋詩畫，東方之花》（Camkytiwa, les Fleurs du Levant／Camkytiwa, Flowers of Levant）出咗世，呢個樂團唱啲越南民歌，帶埋鄰近各國嘅樂器和音。樂團巡演過好多城市，如法國嘅拉維勒調布華（La Ville-du-Bois）、鶯治勒（Andilly）、舍希本（Serbonnes）、治夏美（Gérardmer）、芒斯特（Munster）、契舍希堡（Kaysersberg）……瑞典哥德堡嘅吉蘭地斯鐵挪（Clandestino）音樂節，美國加州嘅三藩市、橙縣，越南胡志明市……同時亦唱喺電臺法國音樂。
即管佢仲繼續喺結合越南音樂同國際音樂嘅道路上漂流，佢亦無忘記將戲曲藝術、民歌、越南古傳音樂介紹畀國際聽衆。2013年，佢同法國吉美東亞藝術博物館合作，介紹越南改良劇藝術畀法國同國際觀衆，搞個項目「夜鼓」（Tambour dans la nuit），有女藝人玉朝（Ngọc Giàu）嘅特別參加，以及好多越南藝人。佢哋喺博物館演出，演廳無足夠埞方滿足觀衆嘅需求。
2014年，佢合作做項目「竹同絲」（De Bambou et de Soie），介紹外國觀衆探尋越南三大地區嘅古傳音樂寶藏，如歌籌、眈歌、掉劇、朝文、才子樂、順化歌、胡調、李調，喺法國吉美博物館。呢件事有好多越南有名嘅傳統藝術家參加，啲表演好成功，喺啲人心目中留低美嘅印象。
2016年，佢受邀參加入DJ糯地（Nodey）嘅專輯製作。
2017年頭，同法國爵士指揮、藝人方吉·托鐵瑤（Franck Tortiller）工作，香清回歸爵士樂。專輯《西貢，西貢》（Sài Gòn, Saïgon），包括啲創作喺1930～1950年代嘅作品、同埋香清嘅新創作，已經製作、出版。

得獎
2007年，香清攞到獎，法國電臺法國音樂嘅世界音樂獎。
香淑嫻

香淑嫻（Heung Shuk Han Veronica），香港司法機構入面嘅沙田裁判法院裁判官。

爭議
環繞香淑嫻嘅爭議，好多都同一啲民主陣營抗爭運動（例如香港反送中運動）衍生嘅案件有關，針對佢裁判時對被告唔公平。因此，佢被某啲民主陣營人士視為親中派。

剝奪被告獲公平審訊機會
喺2017年，前「學生動源」成員劉康喺立法會外參與反對議事規則修訂集會，被警員喺袋中搜出氣槍，劉康喺自辯時稱氣槍用作自衛。劉康之後被香淑嫻判罪成，但劉康之後提出上訴，代表律師批評佢錯誤咁樣主動盤問證人，剝奪被告獲公平審訊機會。最終高等法院裁定劉康上訴得直。

被投訴態度無禮
喺2020年，香淑嫻審理一宗香港反送中運動期間嘅襲警案，佢裁定六旬翁被告罪成。之後香淑嫻被投訴，投訴人提佢無耐性、對辯方大狀無禮貌、打斷其發言，回應嘅時候唔耐煩，作出事實裁斷機嘅時候立場偏頗，信納警員證供但就無充分考慮被告嘅狀況，唔合理咁推斷被告故意挑釁警員，又漠視被告嘅輕判請求。不過，投訴法官行為諮詢委員會之後判定投訴不成立。
香港1998年度授勳同嘉獎名單

香港1998年度授勳同嘉獎名單，1999年7月1號喺憲報刊登，共有230人授勳同嘉獎，係香港主權移交以嚟第一份全面嘅授勳名單。授勳典禮10月1號同11號喺禮賓府舉行。
香港1999年度授勳同嘉獎名單

香港1999年度授勳同嘉獎名單，1999年7月1號喺憲報刊登，共有260人授勳同嘉獎，係香港主權移交以嚟第2份授勳名單。授勳典禮10月9號喺禮賓府舉行。
高木駿

高木駿（1989年5月22號—）係日本足球員，司職守門員，效力大分三神。
高本斯

高本斯（Koblenz）係德國萊茵－普法茨一座城，人口11萬。
高杉亮太

高杉亮太（1984年1月10號—）係日本足球員，司職後衞，效力長崎成功丸。
高村凛

高村凛（1979年5月19號—）喺愛知縣名古屋市出世 ，係一名模特兒同演員、結婚後叫高村凛。

學歷
佢初中同埋高中都喺名古屋大學教育學部附屬中學校同埋高等學校讀書，之後喺青山學院女子短期大學讀設計同藝術有關嘅課程，專攻設計同油畫。佢嘅興趣係瑜珈同埋彼拉提健康運動（Pilates）。

人生經歷
佢讀高中時被東京嘅星探發掘，開始週末喺名古屋去東京、做模特兒同拍廣告工作。用藝名「原田志乃」開始歌手工作
2000年-到2005年，以JJ模特兒身份活動。
2003年9月、初次喺電影『HAZARD』（園子温導演）演出，擔任女主角。
2009年，喺香港以模特兒身份開始活動，展開廣告拍攝同埋各種商業演出活動。
2010年10月，同公路單車車手高村直樹結婚。
2011年5月，生第一個仔。
2012年9月，生第二個，係女。 
依家主要以模特兒身份活動。 。同年11月，龍鳳胎出世
2013年12月，喺個人網誌宣布將藝名椋名凛改成結婚後嘅名高村凛。
2015年7月，宣布有咗雙胞胎
高本詞史

高本詞史（1967年12月31號—）係日本足球員，司職後衞，效力過東芝，名古屋八鯨，及京都不死鳥。
高杉早苗

高杉早苗（日文：たかすぎ さなえ，1918年10月8號—1995年11月26號），係日本女演員，真名喜熨斗弘子（日文：きのし ひろこ）。
老公係歌舞伎演員市川段四郎 (第三代)，有一個女兩個仔，分別係大仔市川猿翁 (第二代)、大女市川靖子同細仔市川段四郎 (第四代)。

生平
高杉早苗響東京府淺草區出世，一直做舞者，直到1934年響參加選美大賽攞到第三名，憑住個樣夠靚而畀人睇起，加入松竹。同年主演『隣りの八重ちゃん』，正式出道。好快佢就一躍升做日本一線女星，有住好高人氣，代表作有「家族会議」「朱と緑」等等。
1938年，當時正值人氣高漲、響事業高峰嘅時候，高杉突然宣佈同歌舞伎演員市川段四郎 (第三代)（其實佢哋係遠房親戚）結婚，並且引退。婚後有兩個仔一個女。
1948年，憑住『夜の女たち』復出，之後就多數扮配角。
1995年11月26號，因為心肌梗塞而走咗，終年七十七歲。
高村章子

高村章子 ，係日本嘅一個女藝人同埋配音員。
高本惠

高本惠 ，係日本嘅一個女藝人同埋配音員。